ለውጡንና አመራሩን የሚደግፉ ሰልፎች መካሄዳቸውን ቀጥለዋል
አዲስ አበባ፡- በኢትዮጵያ እየተካሄደ ያለውን ለውጥና የጠቅላይ ሚኒስትር ዶክተር ዐብይ አህመድን የለውጥ አመራር በመደገፍ በተለያዩ አካባቢዎች የድጋፍ ሰልፎች መካሄዳቸውን ቀጥለዋል፡፡የበቆጂና አካባቢዋ ሕዝብ ትናንት ለለውጡ አመራርና ለብልፅግና ፓርቲ ያለውን ድጋፍ ሰላማዊ ሰልፍ በመውጣት አረጋግጧል፡፡ የሰልፉ ተሳታፊዎች ከለውጡ አመራርና ከብልፅግና ፓርቲ ጎን በመቆም አገራቸውን እንደሚያሻግሩ አስታውቀዋል፡፡በኦሮሚያ ክልል በባሌ ዞን በሮቤ ከተማም ተመሳሳይ የድጋፍ ሰልፍ ተካሂዷል፡፡ የሮቤ ከተማ ነዋሪዎች እና ከባሌ ዞን የተለያዩ ወረዳዎች የተውጣጡ ሰልፈኞች የተለያዩ መፈክሮችን በመያዝ በመደወላቡ ስታድየም በመገኘት ነው ለጠቅላይ ሚኒስትር ዶ/ር አብይ አህመድና ለብልፅግና ፓርቲ ያላቸውን ድጋፍ ያረጋገጡት፡፡ በሌላም በኩል የሞጆ ከተማና የአካባቢዋ ነዋሪዎችም ጠቅላይ ሚኒስትሩንና በሀገራችን የተጀመረውን ለውጥ በመደገፍ የድጋፍ ሰልፍ ማካሄዳቸውን ከኦሮሚያ ክልል መንግሥት ኮሙዩኒኬሽን ቢሮ ያገኘነው መረጃ ያመለክታል፡፡በተመሳሳይ ዜና በጠቅላይ ሚኒስትር ዶ/ር ዐብይ አህመድ መሪነት በሀገሪቱ የመጣውን ለውጥ እና በብልጽግና ፓርቲ እየተመዘገቡ ያሉ ለውጦችን የሚደግፍ ሠልፍ በቤኒሻንጉል ጉሙዝ ክልል አሶሳ ከተማ ተካሂዷል፡፡ በሠልፉም የክልሉ ከፍተኛ አመራሮችን ጨምሮ የአሶሳ ከተማ እና አካባቢው ነዋሪዎች ተሳትፈዋል፡፡የአሶሳ ከተማ አስተዳደር
ከንቲባ አቶ ዑመር
አህመድ «በጠቅላይ ሚኒስትር
ዶ/ር ዐብይ
አህመድ መሪነት እንደሀገር
የተጀመረውን የብልጽግና ጉዞ
ደማቅ ለማድረግና ወደፊትም
ታላላቅ ድሎችን በጋራ ለማስመዝገብ የክልሉ ሕዝብ የበኩሉን ሚና መወጣቱን ማጠናከር ይጠበቅበታል» ብለዋል፡፡የክልሉ ምክትል ርዕሰ-መስተዳድር አቶ አድጎ አምሳያ በበኩላቸው፣ ባሳለፍናቸው ጥቂት ጊዜያት በ/ዶር ዐብይ አህመድ መሪነት በተቀጣጠለው ሀገራዊ ለውጥ በማህበራዊ፣ በኢኮኖሚያዊ እና በፖለቲካው መስክ የተመዘገቡ ጅምር ስኬቶች የዓለምንና የሀገራችንን ሁሉም አካባቢዎች ትኩረት የሳቡ ናቸው ሲሉ ተናግረዋል፡፡ኢህአዴግ ራሱን ወደ ውህድ ፓርቲ አሸጋግሮ በመሠረተው ሀገራዊ የብልጽግና ፓርቲ ውስጥ በአባልነት ለመሳተፍ የተከፈተው በር ተጨማሪ አቅም በማግኘት የክልሉን ሕዝብ ከድህነት ለማውጣት እና አስተማማኝ ሠላም ለማስፈን ለሚደረገው ጥረት ምቹ ሁኔታን እንደሚፈጥር ገልጸዋል፡፡ብልጽግና ፓርቲ ክልሉ በሀገር ጉዳይ ባይተዋር ከመሆን ወጥቶ በጋራ የሚመክርና የሚሳተፍ እንዲሆን አስችሎታል ያሉት አቶ አድጎ፣ ጠንካራ ሀገረ-መንግሥት በጋራ ለመገንባት በሚደረገው ሀገራዊ ጥረት ውስጥ በባለቤትነት የመሳተፍ ዕድልን የሚያሰፋ ስለመሆኑም ጠቁመዋል፡፡«በመደመር አስተሳሰብ የሚመራው የብልጽግና ጉዞ የሕዝቦችን የጋራ ጥቅም መሠረት ያደረገ፣ ወንድማማችነትን ያከበረ፣ አብሮ በማደግ መርህ የተቃኘ በመሆኑ ከኢትዮጵያ አልፎ ለአፍሪካ የሚተርፍ ውጤት እየተመዘገበበት ነው» ብለዋል፡፡እንደ ሀገር የታሰበው ራዕይ ይሳካ ዘንድ የክልሉ ሕዝብ የጀመረውን ያልተቆጠበ ድጋፍ አጠናክሮ እንዲቀጥልም ጥሪ አቅርበዋል፡፡«የሠልፉ ተሳታፊዎች በበኩላቸው፣ ሀገር የምትገነባው በተናጠል ሳይሆን በጋራ በመሆኑ፣ በመደመር የሀገርን ብልጽግና ማረጋገጥ ይገባል» ብለዋል፡፡ የብልጽግና ጉዞውን ለመደገፍ ከጠቅላይ ሚኒስትር ዶ/ር ዐብይ አህመድ ጎን እንደሚቆሙም መናገራቸውን ከክልሉ ኮሙዩኒኬሽን ቢሮ ያገኘነው መረጃ ያመለክታል፡፡አዲስ ዘመን የካቲት 17/2012 በጋዜጣው ሪፖርተር 